Dôvodová   správa

Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní v znení neskorších predpisov (ďalej len „nariadenie vlády”) vychádza z § 28 ods. 3 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon o odmeňovaní“) a predkladá sa ako iniciatívny návrh. 
    
Nariadením vlády sa navrhuje upraviť a doplniť znenie pracovných činností pedagogických zamestnancov a odborných zamestnancov v súlade so zákonom č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov (ďalej len „zákon o pedagogických zamestnancoch“), ktorý schválila Národná rada Slovenskej republiky 24. júna 2009. Zároveň sa navrhuje vypustiť pracovné činnosti, ktoré stratili opodstatnenie. Zmeny a doplnenie sa dotýkajú častí 15. Práca a sociálne veci, 16. Samospráva (vyšší územný celok a obec) a 17. Školstvo a telovýchova. Na základe žiadosti Ministerstva kultúry Slovenskej republiky sa upravuje znenie jednej pracovnej činnosti v časti 10. Kultúra. 

Katalógy pracovných činností  pri výkone práce vo verejnom záujme obsahujú pracovné činnosti zaradené do 14 platových tried, pričom v katalógu pracovných činností s prevahou duševnej práce pri výkone práce vo verejnom záujme, ktorý tvorí prílohu č. 1 k nariadeniu vlády, sú pracovné činnosti určené v 3. až 14. platovej triede a v katalógu pracovných činností  remeselných, manuálnych a manipulačných s prevahou fyzickej práce pri výkone práce vo verejnom záujme, ktorý tvorí prílohu č. 2 k nariadeniu vlády v 1. až 7. platovej triede.

Žiadosti na zmenu a dopĺňanie katalógov o nové pracovné činnosti sa predkladajú Ministerstvu práce, sociálnych vecí a rodiny Slovenskej republiky (ďalej len „ministerstvo) podľa § 2 nariadenia vlády. Ministerstvo návrhy na zmenu a doplnenie katalógov zabezpečuje v súčinnosti s medzirezortným kolektívnym poradným orgánom – Komisiou na hodnotenie pracovných činností.

Návrhy na zmenu a doplnenie katalógov podávajú ústredné orgány štátnej správy, obce a vyššie územné celky aj pre orgány a organizácie, ktoré zriadili, prípadne priamo riadia. Osobitne sú riešení zamestnávatelia, ktorí nemajú zriaďovateľa a podávajú žiadosti o doplnenie katalógov priamo ministerstvu.   

Súčasťou žiadosti je písomné stanovisko príslušného ústredného orgánu štátnej správy alebo iného štátneho orgánu, ktorý vykonáva štátne záležitosti, ktorému predmetná pracovná činnosť v zmysle kompetenčného zákona alebo iného všeobecne záväzného právneho predpisu vecne prislúcha, a je vykonávaná vo verejnom záujme a pre samosprávu aj so súhlasom reprezentatívneho zástupcu zamestnávateľov, ktorými sú napríklad Združenie miest a obcí Slovenska a vyššie územné celky. 

Navrhovanú pracovnú činnosť opíše žiadateľ v predpísanom formulári, ktorý je v prílohe č. 3 nariadenia vlády, podľa kritérií určených vo formulári a predloží ministerstvu.

Novo navrhovaná hierarchia pracovných činností pedagogických zamestnancov a odborných zamestnancov v náročnosti pracovných činností vychádza z kariérového systému, ktorý je ustanovený v zákone o pedagogických zamestnancoch.  
        
 Kritériá, ktoré sa uplatňujú pri hodnotení pracovných činností sú rovnaké pre všetky pracovné  činnosti pri výkone práce vo verejnom záujme, bez ohľadu na to, či ich vykonávajú muži alebo ženy.

Návrh nariadenia vlády je v súlade s Ústavou Slovenskej republiky, ústavnými zákonmi, zákonmi, medzinárodnými zmluvami, ktorými je Slovenská republika viazaná a je v súlade s právom Európskych spoločenstiev a Európskej únie.

Prijatie navrhovaného nariadenia vlády nebude mať vplyv na obyvateľov, hospodárenie podnikateľskej sféry a iných právnických osôb a na životné prostredie. Nepredpokladajú sa žiadne negatívne ekonomické vplyvy, negatívne vplyvy na zamestnanosť ani na tvorbu pracovných miest. Finančné nároky vyplývajúce z navrhovaných zmien a doplnení boli kvantifikované v zákone o pedagogických zamestnancoch. Podľa vyjadrenia Ministerstva financií Slovenskej republiky, finančné prostriedky súvisiace s realizáciou zákona o pedagogických zamestnancoch sú pre rok 2009 zabezpečené v kapitole Ministerstva školstva Slovenskej republiky, avšak kapitoly Ministerstva zdravotníctva Slovenskej republiky a Ministerstva práce, sociálnych vecí a rodiny Slovenskej republiky požadujú finančné prostriedky na realizáciu zákona na rok 2009 nad rámec schváleného rozpočtu, tak ako to bolo uvedené v doložke o posúdení vplyvov schváleného zákona o pedagogických zamestnancoch.  Požiadavka na zabezpečenie finančných prostriedkov vyplývajúca z realizácie zákona o pedagogických zamestnancoch vykvantifikovaná v zákone o pedagogických zamestnancoch v  doložke o posúdení vplyvov „Odhad dopadov na verejné financie“ pre roky 2010 až 2012 nie je zapracovaná ani v návrhu rozpočtu verejnej správy na roky 2010 až 2012.